**Salm 54**

### (Yr ail gasgliad o Salmau 42—72)

**Gweddi am amddiffyn rhag y gelyn**

I'r arweinydd cerdd: Mascîli gyfeiliant offerynnau llinynnol. Salm gan Dafydd, pan aeth pobl Siff at Saul a dweud wrtho, “Mae Dafydd yn cuddio gyda ni.”

1 O Dduw, tyrd ac achub fi! Amddiffyn fi gyda dy holl nerth.2 O Dduw, gwrando ar fy ngweddi! Clyw beth dw i'n ddweud.3 Mae pobl estron wedi troi yn fy erbyn i. Mae dynion creulon am fy lladd i. Does dim bwys ganddyn nhw am Dduw.

Saib

4 Ond Duw ydy'r un sy'n fy helpu i. Yr ARGLWYDD sy'n fy nghadw i'n fyw.

5 Tro fwriadau drwg y gelynion yn eu herbyn! Dinistria nhw, fel rwyt wedi addo gwneud.

6 Wedyn bydda i'n dod ag offrwm gwirfoddol i'w aberthu i ti. Bydda i'n moli dy enw di, ARGLWYDD, am dy fod mor dda! 7 Ie, rwyt yn fy achub o'm holl drafferthion; dw i'n gweld fy ngelynion yn cael eu gorchfygu!

*......................*

Mae cefndir y Salm yn *1 Samuel 23*. Roedd y brenin Saul yn dal ati i drio lladd Dafydd. Roedd pobl Siff wedi cael help gan Dafydd yn erbyn eu gelynion y Philistiaid, ond roedden nhw wedi mynd at y brenin Saul a bradychu Dafydd. Bob amser roedd Dafydd mewn trafferth roedd o’n troi at yr Arglwydd am help. Roedd o’n trystio y byddai Duw yn gallu rhoi cymorth iddo.

Darllenwn yn adnod 3 beth oedd y prif wahaniaeth rhwng Dafydd a’i elynion. Doedd gan elynion Dafydd ‘*ddim bwys’* am Dduw, ond roedd Dafydd yn addoli’r Arglwydd. Roedd Dafydd yn sicr y byddai Duw yn ei helpu yn erbyn ei elynion - roedd gelynion Dafydd hefyd yn elynion i Dduw.

Roedd Dafydd yn gweddïo’n daer (o ddifri) ar yr Arglwydd. Nid dim ond dweud geiriau oedd Dafydd, roedd o’n credu bob gair o’r hyn roedd o’n ddweud ac yn ei ofyn. Mae’n hawdd meddwl mai dweud geiriau ydy gweddïo - ond siarad hefo Duw o ddifri ydy gweddïo go iawn. Mae yna angerdd yng ngeiriau Dafydd. Roedd o eisiau i Dduw weithredu - roedd o am i Dduw ddod a’i *achub*, ei *amddiffyn*, *gwrando* arno, a *chlywe*d ei eiriau.

Mae gan yr Arglwydd rym/nerth anhygoel. Roedd Dafydd yn sylweddoli hynny – roedd yr Arglwydd yn *helpu* Dafydd, yn ei *gadw yn fyw* ac yn *dinistrio* ei elynion.

Ydyn ni’n meddwl am Dduw yn yr un ffordd â Dafydd? Ydyn ni’n meddwl fod Duw yn gallu gweithredu, ynte ydyn ni’n meddwl fod Duw yn y nefoedd yn gwneud dim?